再用元韻因簡縣庠諸先輩
作者：王炎
朝代：宋

paragraphs: 書生卯飯動及午，薑糝菜絲煩自煮。
異時甘脆屋渠渠，出自空腸千卷書。
竹間杵臼相敲擊，茶不療饑何苦喫。
泉新火活費裁排，呼奴更挈銅瓶來。
蜀客見之心逐逐，暫借紙窗休繭足。
歸歟家在淮湖邊，草魁可買無青錢。
不辦雲腴供粥飲，空有束詩如束筍。
青箬小分鷹爪香，江上拏舟當遠引。